На жаль, да нас дайшла мізэрна малая частка прапаведніцкіх твораў а. Лявонція. Сярод іх: два вялікія друкаваныя казанні — “На Праабражэнне Гасподняе” і “На Успенне Багародзіцы”, выдадзеныя пад адной вокладкай у Еўеўскім філіяле Віленскай брацкай друкарні ў 1615 г. ; “У нядзелю перад Ражджаством Хрыстовым навука”, што захоўваецца ў рукапісным зборніку № 357 Кіева-Сафійскай бібліятэкі, ды вядомае толькі ў аўтарскім перакладзе на польскую мову “Kazanie na pogrzebie kniazia W.W. Galiczyna”, выдадзенае ў Вільні ў 1619 г. Прынамсі, апошняе не з`яўляецца ўласна пропаведдзю, а належыць хутчэй да панегірыкаў.